
A sátortetős kockaház energetikai felújítása

Dolgozatomban a sátortetős kockaházakat vizsgálom meg, egy rövid
történeti áttekintéssel szeretném ismertetni azok kialakulását és különböző
szerkezetváltozatait. Majd egy konkrét példán keresztül megvizsgálom, hogy
milyen mértékben lehet korszerűsíteni az épületeket, és ennek milyen
költségvonzatai vannak. Ennek során a lehető legalacsonyabb
energiafelhasználásra törekedtem, a költséghatékonyságot is szem előtt tartva.
Az első fejezetben általánosságban bemutatom az épületek
energiafelhasználását, és azt, hogy milyen fontos ezeknek a csökkentése.
A második fejezetben röviden áttekintem, hogy milyen lehetőségek vannak az
energiafelhasználás csökkentésére.
A harmadik fejezetben bebizonyítom és érvekkel alátámasztom, hogy miért a
’’sátortetős kockaházakat’’ érdemes felújítani és korszerűsíteni.
A negyedik fejezetben a ’’sátortetős kockaházak’’ kialakulásáról és azok
következményeiről írok, majd ismertetem az általánosságban az épülethez használt
anyagokat illetve szerkezeteket, energetikai szempontból is vizsgálva.
Az ötödik fejezetben épületfizikai kérdésekkel foglalkozom.
A hatodik fejezetben az épülethez használható hőszigetelésekről írok és
kiválasztom az optimálisat mind a falazatra, mind pedig a padlásfödémre. Továbbá
a hőszigetelés rögzítésével kapcsolatban is kiválasztom a legmegfelelőbb
megoldást. A hőhidak hőszigetelésével is foglalkozom, melyhez hőkamerás
felvételek is készültek.
A hetedik és nyolcadik fejezetben a nyílászárók beépítési megoldásairól írok, és
vizsgálom a megfelelő megoldást izotermás ábrák segítségével.
A kilencedik fejezetben a vizsgált épület koszorú csomópontját hőszigetelem le
egy általam kitalált megoldással, továbbá két lehetséges megoldást vizsgálok.
A tizedik fejezetben a lábazati megoldást mutatom be.
A tizenegyedik fejezetben egy gépészeti korszerűsítést mutatok be egy
lehetséges megoldással a ’’kockaházakhoz’’.
A tizenkettedik fejezetben az energetikai számításokat mutatom be a meglévő
és a korszerűsített épületre.
A tizenharmadik fejezetben pedig a költségvetés és a megtérülés számítása
található.



